ཡ་འོ་ན་གླིང་དཀར་རྗེ་བློན་རྣམས།།དེ་རིང་བཀྲ་ཤིས་པའི་ཉི་མ་འདིར།།ཆེ་རྒྱུད་གསེར་བའི་ཉི་འབུམ་གྱིས།།འཛམ་གླིང་བདེ་བའི་སྤྱི་བསང་དང་།།ལྷ་སྡེ་དགྱེས་པའི་གསོལ་སྟོན་ལེགས།།གླིང་རྗེ་གེ་སར་རྒྱལ་པོ་ལ།།གཏམ་དང་སྐད་ཆ་ཉུང་ཙམ་ཡོད།།གསུངས་ཏེ་ཐུགས་བཀོད་ཀྱི་གླུ་འདི་ལྟར་གསུངས་སོ།།གླུ་ཨ་ལ་ལ་མོ་ཨ་ལ་ལེན།།གླུ་ཐ་ལ་ལ་མོའི་ཐ་ལ་ལེན།།གནས་སྤྱི་གཙུག་ཉི་ཟླའི་གདན་སྟེང་ནས།།དྲིན་ཆེན་རྩ་བའི་བླ་མ་མཁྱེན།།འབྲེལ་ཚད་ཐར་ལམ་ཐོབ་པར་ཤོག།ས་འདིའི་ས་ངོ་མ་ཤེས་ན།།ལྷ་གུར་དཀར་པོའི་ནང་བཅུད་ཀྱི།།གསེར་ཁྲི་རྔམ་པའི་ཡང་སྟེང་སྟེ།།ང་འདྲ་གླིང་རྗེ་གེ་སར་རྒྱལ།།ནག་ཕྱོགས་གདུག་པའི་ཁ་གནོན་དང་།།དཀར་ཕྱོགས་བསྟན་པའི་རྒྱལ་མཚན་ཡིན།།དེ་ནས་གླིང་དཀར་ལྷ་སྡེ་ཡི།།ཆེ་ལ་འདན་སྲས་འཇང་སྲས་དང་།།འབུམ་པའི་སྣང་རྒྱས་དཀར་པོས་གསོན།།གཉན་ལ་འདན་མ་ཤན་པ་དང་།།དཔའ་ལྷ་མི་སྤྱང་དཀར་པོས་གསོན།།ཉི་མ་དེ་རིང་ཕན་ཆོད་ཀྱང་།།གླིང་དཀར་ལྷ་ཡི་སྡེ་བ་ལ།།དགྲ་བྱུང་ན་མདུང་མོ་མཉམ་ཕྱུང་གིས།།གྲོགས་ཕྱུང་ན་གྲི་རྩེས་འདྲ་གོས་མཛོད།།སངས་རྒྱས་བསྟན་ལ་མི་མོས་པའི།།ནག་ཕྱོགས་དགྲ་འདྲེ་གར་ཡོད་ལ།།གནམ་ལྕགས་ཐོགས་མདའ་ལྷུང་ལྷུང་གྱིས།།དཀར་ཕྱོགས་བསྟན་པ་འཛིན་པ་ལ།།ཁ་འཛིན་སྡོངས་གྲོགས་གཡེལ་མེད་གྱིས།།གོང་དཔོན་པོས་ཁྲིམས་ལུགས་རྒྱུ་འབྲས་གྱིས།།འོག་འབངས་སྡེས་ཁྲིམས་བསྲུངས་གུས་བརྩི་གྱིས།།ལས་རྒྱུ་འབྲས་མིག་གི་གནོང་ལྟར་སྲུངས།།ལམ་དགེ་བཅུ་དམ་པའི་གསུངས་བཞིན་བརྩིས།།ཚེ་འདི་ལས་ཕྱི་མ་རྒྱང་ཐག་རིང་།།དཔོན་འདི་ལས་ཆོས་རྒྱལ་བཀའ་ཁྲིམས་བཙན།།དོན་དེ་ཕྱིར་དགེ་སྒྲུབ་སྡིག་སྤངས་མཛོད།།གླིང་དཀར་པོའི་སྤྱི་དོན་སེམས་ལ་ཟུངས།།བཀའ་འདི་འདྲ་སུ་ཡིས་དང་ལེན་ལ།།ང་གེ་སར་རྒྱལ་བློན་འབྲལ་བ་མེད།།ཚེ་འདི་དང་ཕྱི་མར་བདེ་འགྲོ་རྙེད།།དེ་མཆོག་གསུམ་བདེན་པའི་མཐུ་བྱིན་དང་།།ང་སེང་ཆེན་སྐྱེས་བུའི་སེམས་སྐྱེད་ཡིན།།དེ་མིན་གནས་སྐབས་ཅི་ཞུ་མེད།།འདིར་བཞུགས་ཐུགས་ལ་དེ་འདྲ་ཞོག།ཅེས་ཉམས་དང་བཅས་གསུངས་པ་ན།དེར་བཞུགས་ཡོངས་ཀྱིས་མགྲིན་གཅིག་ཏུ་ལགས་སོ་བརྗོད།འདི་དུས་འབྲུག་མོ་ནེའུ་ཆུང་གཉིས་ལ་ཞལ་ཏ་མ་དར་འཛིན་པ་འགས་བསྐོར་ཏེ་ཁྲ་སྡེམ་མེ།འཛུམ་ཤིགས་སེར་ཕེབས་ནས།འབྲུག་མོ་དང་ནེའུ་ཆུང་ཟུང་གིས་རྒྱལ་པོ་གེ་སར་དང་།འདན་སྲས་གཉིས་ལ་དར་དངོས་ཕུལ་བ་དང་ལྷན།གཞན་པ་ཐམས་ཅད་ཀྱིས་དཔའ་བརྟུལ་ཚོགས་ལ་དར་གཏོང་།དེར་ནེའུ་ཆུང་འབྲུག་མོ་གཉིས་ཀྱིས་ཕྱག་ཏུ་མདའ་དར་རེ་རེ་ཐོགས་ཏེ།ནེའུ་ཆུང་ལུ་གུས་ཚར་ཡག་གིས་ཤིས་བརྗོད་ལྷ་ཡི་བདེན་ཚིག་དབྱངས་རྟ་ཅོ་ཀའི་དྲུག་འགྱུར་ལ་དྲངས་ནས་གསུངས་སོ།།ཨོཾ་ཆོས་སྐུ་ཀུན་ཏུ་བཟང་མོ་མཁྱེན།།ཨ་ལོངས་སྐུ་རྗེ་བཙུན་སྒྲོལ་མ་མཁྱེན།།ཧཱུཾ་སྤྲུལ་སྐུ་ཡེ་ཤེས་མཚོ་རྒྱལ་མཁྱེན།།སྨན་ནེའུ་ཆུང་ངག་ལ་བདེན་མཐུ་སྩོལ།།རྟགས་རྟེན་འབྲེལ་སྒོ་མོ་ཡག་པར་ཤོག།གླིང་རྒྱལ་བློན་ཞལ་འཛོམས་གྲྭལ་དབུས་ནས།།ང་ནེའུ་ཆུང་ལྷ་མོས་ཤིས་བརྗོད་ལ།།སྒ་སྐྱ་ལོའི་བུ་མོས་རམ་འདེགས་ཡོད།།ལྷ་སྒྲོལ་མ་དཀར་སྔོན་བདེན་ཚིག་ཡིན།།གླིང་དཀར་རྒྱལ་བློན་སྐུ་འཁོར་གྱི།།ཆབ་སྲིད་དབུ་རྨོག་བརྟན་པར་ཤོག།སྐུ་ཚེའི་ཁྲབ་རྫོང་སྲ་བར་ཤོག།གཞན་དོན་རླུང་རྟ་མཐོ་བར་ཤོག།རང་དོན་ཐུགས་བཞེད་ལྷུན་འགྲུབ་ཤོག།གླིང་ཡུལ་སྟོད་སྨད་བར་གསུམ་གྱི།།སྡེ་བཞིའི་མངའ་ཐང་འཕེལ་བར་ཤོག།སྐུ་བཞིའི་ལམ་སྣ་ཟིན་པར་ཤོག།སྙན་གྲགས་འཛམ་གླིང་ཁྱབ་པར་ཤོག།མ་འོངས་འཁོར་བ་མ་སྟོང་བར།།སེང་ཆེན་རྒྱལ་བློན་མཛད་འཕྲིན་ལ།།ཉམས་དང་རྒུད་པ་མི་འབྱུང་བར།།འགྲོ་བའི་རྒྱན་དུ་བརྟན་པར་སྨོན།།སྨོན་པ་བཞིན་དུ་འགྲུབ་པར་ཤོག།འདིར་བཞུགས་ཐུགས་ལ་དེ་ལྟར་ཞོག།ཅེས་གསུངས་པའི་མཇུག་ནས་འཁྲབ་ཡོལ་དལ་བུས་འཐེན་ཏེ།རོལ་དབྱངས་ཀྱིས་མཇུག་བསྡུ་བར་བྱའོ།།